"देड वरस सोंपलें. घारांत पडून आसा. फकत मोड. जोड कांयच ना. फुडें केशें जातोलें देवूच जाणा." नव्या वर्साच्या मिसाक वचपाक न्हेसतना एडवीन उलयतालो.
पूण आयज परिस्थिती वेगळी आशिल्ली. केन्ना एकदाची ही महामारी सोंपतली आनी बोटीर जॉयन जावपाचो कॉल आपणाक येतलो हाचीच वाट एडवीन पळयतालो.
एडवीनाचे तकलेंत अजून तेंच चलतालें. विशय बदलपाक जाय आसलो.
पयलेच फावट मिसाक बशिल्ले कडेन म्हजें मन शांत नाशिल्लें. एडवीनाचींच चिंतना तकलेंत घुंवतालीं.
काजार जायत सावन फाटलीं बारा वर्सां तारवट्याची जीण पळयतालें. एडवीन जोडटालो भरपूर. पूण जोड तशी मोड. आठ म्हयन्याची लाखांनी जोड दोन म्हयन्याची सुटी सोपतासर नाच्च जाताली. पूण कुस्कुटाचोय हुस्को नाशिल्लो. सुटयेन येतना वचपाची टिकेट घेवनूच येतालो.
खूब फावटी हांव समजावपाचो यत्न करतालें.
एडवीन ऑर्रान सांगतालो.
म्हजे सारकें चिंतून मोडप, फाटलो फुडलो विचार करप एडवीनाक केन्ना जमलें ना. ताचोच परिणाम आयज दर एक दीस फुडें धुकलप एडवीना खातीर महाकठीण जाल्लें. हांव नोकरी करतालें. घरांत कांयच उणें जावचें ना हाची खात्री आशिल्ली. पूण तारवट्याच्या फोल्गी जिणेक म्हजो पगार परवडपाचो नाशिल्लो.
पाद्रीच्या शेरमांवाचीं उतरां कानार पडलीं आनी म्हज्या विचारांक ब्रेक लागलो. इतलो वेळ एडवीनाचोच विचार तकलेंत घुंवतालो. मिसाचेर लक्षूच नासलें.
म्हजे वरी सादे सादे गजालींत खोशी सोदप एडवीनाक केन्ना जमलेंच ना. देवाचेर ताचो उफाट भावार्थ. म्हजे परस कितलेशेच पटींनी चड. पूण जिणेंतले चड उतार देवाचीच येवजण मानून स्विकार करप एडवीनाक केन्नाच जमलें ना.
कितलेशेच फावट हांव एडवीनाक समजावपाचो यत्न करतालें.
एडवीनाचे गैर हजेरींतली म्हजी जीण म्हाकाच खबर आशिल्ली. घर, म्हजी नोकरी, भुरगीं, भुरग्यांची शाळा सगळे सांबाळटासर नाकांत शिको येताल्यो. कोणाचीच मदत नासली.
एडवीन लागीं नाशिल्ल्यान दर एक दीस सोंपून सोंपना आसलो. दर एका व्हियाजीक एडवीन बोटीर चडटा त्या दिसा सावन फुडल्या आठ म्हयन्यातलो दर एक दीस दोळ्यांत तेल घालून मेजतालें. आठ म्हयन्याचो काळ कितलो व्हड हाचो अदमास दर खिणांत येतालो. पूण एडवीनाचे सुटयेचे दोन म्हयने मात तो घरा पावलो केन्ना आनी परत वचपाचो दीस उदेलो केन्ना हें कळचे पयलींच सोंपताले.
दर खिणां, दर वेळा दिसतालें एडवीन सांगाता आसचो. पूण तारवटी जिणेंत रुळिल्लो तारवटी बापायचो तारवटी पूत तारवट्याची नोकरी सोडपाची चिन्नांच नाशिल्लीं.
हांव जबाबदारी पेलपाक भियेतालें अशें न्ही. पूण भंयकर मानसीक त्रास जातालो. मनाच्या एका कोनश्याक खंयतरी निर्शेवणेची खंत सदांच जाणवतालीच.
खरें म्हणल्यार फाटल्या बारा वर्सांत हें देड वर्स काजारी जिणेचें खरें सूख हांव अणभवतालें. पयलेच फावट एडवीन इतलो तेंप घरा आशिल्लो, सांगाता आशिल्लो. संवसारी जिणेंतली जबाबदारी पयलेच फावट सांगाता वांटून घेतालीं. काजार जायत सावन हांव पयलेच फावट हुस्क्या मेकळी जीण जगपाचो अणभव घेतालें. इतल्या वर्सांनी पयलेच फावट मन मेकळें करपाक एडवीनाच्या फोनाची वाट पळोवची पडूंक नाशिल्ली. मीस सोंपिल्ल्याची घांट वाजली आनी हांव भानार आयलें.
फादर मीस सोंपयतना सगळ्यांक परबीं भेटयतालो.
खरेंच निर्शेवणी पयस करून जिणेंत खुशालकाय सोदपाची बुद्द एडवीनाक दी, अशें मागणें करून हांवें तकली भागयली. इगर्जेंत सावन घरा पावता सर एडवीनाचोच विचार तकलेंत घुंवतालो. फाटलें देड वर्स खरेंच आनंदान गेलें. नाय म्हणल्यार आनीक कांय म्हयने तरी एडवीन घरा उरतलोच ह्या विचार मन उमेदीशें जालें.
"हॅप्पी न्यूव यियर एडवीन." उमेदीनूच हांवें एडवीनाक नव्या वर्साची परबीं भेटयली.
एडवीन म्हाका पळयतच उरलो.
खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात.
भांगरभूंय. गोंयचेंच न्हय, तर पुराय संवसारांतलें एकसुरें दिसाळें. फकत गोंयांतूच न्हय, तर डिजीटल माध्यमां वरवीं जगांत जंय कोंकणी मनीस आसा, थंय-थंय पावपी मायभाशेंतलें दिसाळें. गोंयची, गोंया भायली दरेक खबर, म्हायतीपूर्ण लेख, शिक्षण, रोजगारा विशीं ताजी म्हायती दिवपी विश्वासपात्र माध्यम म्हणल्यार भांगरभूंय. सद्दां एक पुरवणी आनी चार पानांची आयताराची घोस्ताची मेजवानी. गोंयची सांस्कृतिक खबर जांव वा राजकी, खेळां बातम्यो वा जांव समाजीक घडामोडी. रोखठोक मतां दिवपी गोंयचें दर्जेदार दिसाळें. लोकभाशेंत लोकांचो आवाज. वाचूंक लागशात, संवय सुटची ना.
